Sas-hegy

A Sas-hegy Budapesten található, 266 méter magas magaslat. A terület egy része Budai Sas-hegy Természetvédelmi Terület néven 1958-tól természetvédelem alatt áll. A tanösvény csak szakvezetéssel látogatható.

Fekvése 
Budapest XI. kerületének és Budapest XII. kerületének határán, a Széchenyi-hegytől keletre, a Gellért-hegytől délnyugatra, a Sasadnak nevezett városrész peremén található. Főútja a Hegyalja út, a természetvédelmi terület bejáratát erről letérve a Korompai utca – Tájék utca útvonalon lehet megközelíteni.

Leírása 
Három csúcsú hegy. Déli és keleti oldalán látványosan meredek, sziklás, részben kopár felszínű.
Észak felől Németvölgy, délről Sasad lankái határolják. Kelet felől a Gellért-hegy, nyugati irányból a Széchenyi-hegy a szomszédjai.

Állat- és növényvilága 

A dolomit sziklacsúcs jellegzetes társulása a dolomitsziklagyep, amely a Budai-hegységben gyakori, de ritka és védett növény- és állatfajoknak ad otthont. A hegy, különleges mikroklímája miatt maradványfajok és bennszülött fajok fennmaradását tette lehetővé. Állatvilágából a pannon gyík és a bikapók, növényvilágából a nőszirom, a budai nyúlfarkfű, a magyar gurgolya, a Szent István-szegfű, a Sadler-imola és a csikófark emelkedik ki. A kutatók 173 pókfajt azonosítottak a hegyen, amelyek közül négy az egész világon csak itt honos.

Geológiája 

A Sas-hegy dolomitos kőzetébe épült a budai márga, amelynek térfogata a vízfelvétellel együtt változik.

A hegy lassan csúszik délre a ráépített házakkal együtt, amelyeknek a falai a talaj tulajdonságai miatt gyakran megrepedeznek. A talaj mozgásához valószínűleg az is hozzájárul, hogy a természetes lefolyó árkokból az idők során feltöltéssel utak keletkeztek, ilyen például a Sasadi út egy része, vagy a sasadi városrészben az őszibarackos kertek egyszerű betemetésével, buldózeres talajegyengetés és feltöltés után megépített Gazdagréti lakótelep.

Lakossága 

Az 1990. évi népszámlálás adatai szerint a Sashegy lakossága 9030 fő volt, ebből 7969 a XI., 1061 fő a XII. kerületi részen lakott.

Oktatás 
A Sas-hegy XII. kerületi oldalán működik az Arany János Általános Iskola és Gimnázium, a XI. kerületi oldalon a Farkasréti Általános Iskola.

Obszervatórium
A Sas-hegy meredek lejtőjén, az Arany János iskola közelében egy föld alatti alagútban működik 1966-tól a budapesti földrengésjelző obszervatórium (az MTA Geodéziai és Geofizikai Kutatóintézete részeként). Az alagutat a második világháború alatt építették katonai célokra, Budapest légvédelme irányításának részét képezte, de a polgári lakosság is használhatta légoltalmi óvóhelyként. A magasabbik csúcson légvédelmi üteg kiépített állása volt, melynek romjai még ma is látszanak.

További képek 

</center>

Légi felvételek

Egyéb 
Budapesten egyéb magaslatokat is Sas-hegynek neveznek. Ezek:
 Szintén a XI. kerületben egy domb a kerület délnyugati határában.
 Pestszentlőrincen egy kisebb, kb. 150 méter magas domb, német neve Adlerberg, vagy Gansberg.

Irodalom 
 Pápa Miklós – Dénes György: Budai-hegység útikalauz. Sport, Budapest, 1982. 262. oldal 
 Dr. Pécsi Márton -  Budapest természeti földrajza (Akadémiai Kiadó, 1959)

Külső hivatkozások 
 A korábbi „sas-hegy.hu” jelenleg erre a lapra irányít át
 A Sas-hegy Védő Egyesület honlapja
 A Duna–Ipoly Nemzeti Park honlapja
 Sas-hegyi látogatóközpont a Duna-Ipoly Nemzeti Park honlapján
 Sas-hegyi földrengésjelző obszervatórium
 A Sas-hegy Természetvédelmi Terület adatlapja a vendegvar.utazom.com honlapján
 Halász Antal képei a Budai Sas-hegy Természetvédelmi Területről
 
 Budapest ostroma 1944-45 (Sas-hegy) 
 A magyar földrengéskutatás története az I. világháborútól napjainkig (foldrenges.hu)

Budapest XI. kerülete
Budapest XII. kerülete
A Budai-hegység hegyei
Budapest védett természeti értékei
A Dunántúli-középhegység természetvédelmi területei